Mesto zmodernizuje verejné osvetlenie
V Šali vynovia ďalších 641 osvetlení. Investíciu odhaduje mesto vo výške približne 655-tisíc eur, na modernizáciu verejného osvetlenia možno čerpať financie z eurofondov až do výšky 750-tisíc eur. Mesto sa bude na výdavkoch podieľať piatimi percentami.
Poslanci mesta odsúhlasili na minulotýždňovom zasadnutí druhú etapu modernizácie verejného osvetlenia. Svietidlá by mali byť vymenené za LED žiarovky do konca tohto roka. Okrem výmeny žiaroviek sa v rámci projektu vymenia aj káble v stožiari. Stĺpy zostanú pôvodné.
Šaľania s LED svietidlami už majú skúsenosti. V rámci prvej etapy zmodernizovali verejné osvetlenie najmä na hlavných dopravných tranzitoch v meste, v tom čase mesto získalo nenávratný finančný príspevok vo výške 272-tisíc eur. Led technológia sa vtedy použila na troch uliciach (Pionierska ul., Družstevná ul. a časť ul. M. R. Štefánika). Led svietidlá dokážu podľa Miroslava Polička z referátu dopravy na mestskom úrade ušetriť aj 50% energie bez toho, aby to malo vplyv na kvalitu a intenzitu svietenia. "Led svietidlá majú zabudované to šetrenie zhruba tak, že tri hodiny svietia a potom idú do šetriaceho módu až do rána. Ak ste pri zapnutí a vrátite sa po zapnutí šetriaceho režimu, tak okom je minimálny rozdiel."
Po dokončení druhej etapy modernizácie osvetlenia bude v Šali vynovená polovica všetkých svetiel. Financovanie projektu bude z eurofondov, mesto však bude musieť faktúry hradiť zrejme v režime tzv. refundácie. To znamená, že mesto bude musieť ukončiť výmenu svietidiel a uhradiť faktúry dodávateľovi do konca tohto roka. Riadiaci orgán však preplatí faktúry mestu až v budúcom roku. Vedenie mesta sa s poslancami zhodli, že projekt pokryjú preklenovacím úverom vo výške 750-tisíc eur. Ten sa ale nezarátava do dlhu mesta.
Výmena svietidiel bude realizovaná na uliciach:
Nemcovej, Sídlisko B. Nemcovej, Bilická, Broskyňová, Budovateľská, Sídlisko –Budovateľská, Cintorínska, Sídlisko – Cintorínska, Diakovská, Drieňová, Dubová, F. Kráľa, Sídlisko- Fr. Kráľa, Feketeházyho, Gaštanová, gen. L. Svobodu, Germánska, Hlavná, Sídlisko – Hlavná, Hollého, Sídlisko – Hollého, Hospodárska, Hrabová, J. Palárika, Sídlisko - J. Palárika, Jánošíkova, Jaseňová, Javorová, Jazerná, Jelšová, kpt. Jaroša, Krátka, Kukučínova, Letná, Liesková, Lipová, Lúčna, Lužná, M.R. Štefánika, Mostová, Sídlisko – Mostová, Murgašova, Narcisová, Sídlisko – Narcisová, Nezábudková, Nitrianska, Nivy, P. J. Šafárika, Sídlisko P.J. Šafárika, Rímska, Sídlisko – Rímska, Sídlisko- Dolná, Sídlisko – Orechová, Sídlisko - P. Pázmaňa, Sídlisko –Vlčanská, Sládkovičova, Slnečná, Sídlisko – Slnečná, Smetanova, SNP, Staničná, Školská, Švermova, Topoľová, Tulipánová, V. Šrobára, Záhradnícka.
Pozn: označenie " sídlisko" nie je názvom, ale len pre orientáciu a ide zväčša o vnútrobloky pri daných uliciach.